Detektor har spurgt en række økonomer, hvordan det vil påvirke den danske økonomi, hvis arveafgiften bliver hævet fra 6 til 15 procent. De konkluderer alle, at der ikke er belæg for at sige, at en højere arveafgift vil skade dansk økonomi, som Brian Mikkelsen siger. Faktisk tværtimod.

Hvem har Detektor talt med Carl-Johan Dalgaard, professor i økonomi på Københavns Universitet og medlem af De Økonomiske Råds formandskab (De økonomiske vismænd)

Bent Greve, professor ved Institut for Samfundsvidenskab og Erhverv på Roskilde Universitet.

Michael Baggesen Klitgaard, professor ved Institut for Statskundskab ved SDU

Jens Hauch, cheføkonom og vicedirektør i tænketanken Kraka

Simon Halphen Boserup, adjunkt i økonomi på Københavns Universitet

Hovedårsagen til det er, at familieejede virksomheder ofte er dårligere ledet og opnår lavere indtjening, når de går i arv sammenlignet med andre virksomheder. Det forklarer Bent Greve, der er professor ved Institut for Samfundsvidenskab og Erhverv på Roskilde Universitet.

- Fordi et medlem af en familie kan noget, så er det jo ikke sikkert, at børnene kan det samme. Fordi en far er fodboldspiller på højt niveau, så er det jo ikke sikkert, at børnene bliver det, siger han.

Problemet er ifølge flere undersøgelser, at den lavere arveafgift på seks procent får flere virksomheder til at gå i arv, selvom virksomhederne generelt ville have klaret sig bedre med nye ejere.

Derfor anbefaler Det Økonomiske Råd, der laver uafhængige analyser af den danske økonomi, at hæve arveafgiften i sin seneste rapport fra sidste uge.

Det forklarer Carl-Johan Dalgaard, som er professor i økonomi på København Universitet og medlem af formandsskabet i De Økonomiske Råd. Det er også dem, der bliver kaldt de "økonomiske vismænd".

- Man tilskynder til, at flere virksomheder bliver ved med at være styret inden for en familie frem for at blive solgt eller få en anden ledelse. Dermed sænker man produktiviteten i samfundet som helhed, siger Carl-Johan Dalgaard.

Produktiviteten sænkes yderligere af, at den nuværende lavere arveafgift ifølge eksperterne tiltrækker penge, som kunne være blevet investeret bedre andre steder.

- Hvis de familieejede virksomheder, man lægger pengene i, ikke er så effektive som andre virksomheder, der kunne have haft brug for pengene, så får man en mindre samlet produktion ud af det, siger professor Bent Greve.

Han henviser til, at også OECD's Økonomiske Landerapport for 2019 anbefaler Danmark at hæve arveafgiften for at forbedre produktiviteten.

Overordnet er der altså ikke belæg for at sige, at en højere arveafgift vil skade dansk økonomi, som Brian Mikkelsen påstår. Heller ikke selvom en højere arveafgift kan komme til at svække nogle familieejede virksomheder.